Document ID: 32007D0689

ODLOČBA KOMISIJE
z dne 25. oktobra 2007
o spremembi Dodatka k Prilogi VI k Aktu o pristopu Bolgarije in Romunije v zvezi z nekaterimi obrati za predelavo mleka v Bolgariji
(notificirano pod dokumentarno številko C(2007) 5170)
(Besedilo velja za EGP)
(2007/689/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Akta o pristopu Bolgarije in Romunije in zlasti prvega pododstavka odstavka (f) oddelka B poglavja 4 Priloge VI k Aktu,
ob upoštevanju naslednjega:
(1)
Uredba (ES) št. 852/2004 Evropskega parlamenta in Sveta z dne 29. aprila 2004 o higieni živil (1) in Uredba (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (2) določata nekatere strukturne zahteve za obrate, ki jih zajemata navedeni uredbi.
(2)
Odstavka (a) in (c) oddelka B poglavja 4 Priloge VI k Aktu o pristopu Bolgarije in Romunije določata, da se nekatere strukturne zahteve iz navedenih uredb pod določenimi pogoji ne uporabljajo za obrate v Bolgariji iz poglavij I in II Dodatka k Prilogi VI k Aktu o pristopu do 31. decembra 2009.
(3)
Poglavje I Dodatka k Prilogi VI navaja obrate, ki imajo dovoljenje za sprejemanje in predelavo mleka, ki izpolnjuje zahteve, ter mleka, ki ne izpolnjuje zahtev, brez postopka ločevanja, poglavje II navedenega dodatka pa navaja obrate, ki izpolnjujejo zahteve in imajo dovoljenje za ločeno sprejemanje in predelavo mleka, ki izpolnjuje zahteve, ter mleka, ki ne izpolnjuje zahtev.
(4)
Odločba Komisije 2007/26/ES z dne 22. decembra 2006 o spremembi Dodatka k Prilogi VI k Aktu o pristopu Bolgarije in Romunije v zvezi z nekaterimi obrati za predelavo mleka v Bolgariji (3) je spremenila navedene sezname obratov.
(5)
Bolgarija je pregledala položaj v sektorju mleka in ponovno ocenila obrate, naštete v poglavjih I in II Dodatka k Prilogi VI.
(6)
V skladu z navedeno oceno obrati, našteti v poglavju I, ne izpolnjujejo strukturnih zahtev iz Uredbe (ES) št. 852/2004. Zato je treba navedene obrate črtati s seznama iz poglavja I. Na seznamu iz poglavja II ostane le 11 obratov, ki nimajo praktičnih težav pri ustreznem vodenju dveh ločenih proizvodnih linij.
(7)
Zaradi jasnosti pravnih aktov Skupnosti je sezname obratov iz poglavij I in II Dodatka k Prilogi VI k Aktu o pristopu Bolgarije in Romunije primerno nadomestiti s seznami iz Priloge k tej odločbi.
(8)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Dodatek k Prilogi VI k Aktu o pristopu Bolgarije in Romunije se nadomesti z besedilom iz Priloge k tej odločbi.
Člen 2
Ta odločba je naslovljena na države članice.
V Bruslju, 25. oktobra 2007

Labels: 0
18
15
17